ครม. เห็นชอบให้ปรับช่วงเวลาโครงการเพิ่มกำลังซื้อให้เร็วขึ้น พร้อมอนุมัติงบประมาณเพื่อช่วยเหลือผู้ถือบัตรสวัสดิการแห่งรัฐระยะที่ 4
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี มีมติอนุมัติโครงการเพิ่มกำลังซื้อให้แก่ผู้ถือบัตรสวัสดิการแห่งรัฐระยะที่ 4 กรอบวงเงินกว่า 8,072 ล้านบาท และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่ 2 กรอบวงเงินกว่า 1,351 ล้านบาท เพื่อช่วยเหลือเยียวยา และลดภาระค่าใช้จ่ายให้กับประชาชนกลุ่มดังกล่าวในช่วงสถานการณ์การแพร่ระบาดโควิด-19  โดยมีระยะเวลาดำเนินโครงการตั้งแต่วันที่ 1 กุมภาพันธ์ถึงวันที่ 30 เมษายน 2565 และเพื่อช่วยเหลือประชาชนผู้มีรายได้น้อย ในสถานการณ์ในปัจจุบันที่ค่าครองชีพ ที่มีแนวโน้มเพิ่มสูงขึ้นได้อย่างรวดเร็วยิ่งขึ้น ที่ประชุมคณะรัฐมนตรี จึงเห็นชอบให้ปรับช่วงเวลาเริ่มต้นของโครงการเร็วขึ้นเป็นวันที่ 1 กุมภาพันธ์ 2565 จากเดิมที่กำหนดไว้ในวันที่ 21 กุมภาพันธ์ 2565 โดยภาครัฐจะให้ความช่วยเหลือเป็นเงินจำนวน 600 บาทต่อคน เป็นการเติมเงินจำนวน 200 บาทต่อเดือนตลอดระยะเวลา 3 เดือน เพื่อช่วยเหลือประชาชนผู้มีรายได้น้อย สามารถซื้อสินค้าจากร้านธงฟ้า ร้านค้า หรือผู้ให้บริการที่เข้าร่วมโครงการคนละครึ่ง ในสถานการณ์ในปัจจุบันที่ค่าครองชีพ ที่มีแนวโน้มเพิ่มสูงขึ้นได้อย่างรวดเร็วยิ่งขึ้นสำหรับประชาชนที่อยู่ภายใต้ โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 ในปัจจุบันมี จำนวนไม่เกิน 13.45 ล้านคน  และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 จำนวน 2.25 ล้านคน ซึ่งรัฐบาลได้มีการกำหนดมาตรการเพิ่มเติมในการกำกับและติดตาม การดำเนินโครงการ เพื่อป้องกันการแสวงหา ประโยชน์จากการดำเนินโครงการโดยมิชอบได้ อาทิ ร้านค้าที่รับสแกนสิทธิ์แลกเปลี่ยนเป็นเงินสด อีกด้วย